Dag 12 - KiesKerk
Dag 12 – Dien mekaar
Here, help my, wanneer hierdie dag nou begin,
om lief te wees vir almal wat ek ontmoet,
ongeag hulle voorkoms;
om eerlik te wees in alles wat ek doen,
selfs wanneer niemand kyk nie;
om te help waar ek ook al nood sien,
ongeag of daar die hoop op beloning is.
Help my, Vader, om te wees soos u Seun,
Jesus Christus, in wie se Naam ek bid.
Simbool: 'n Glas water
Ons bid vir buitelanders wat tans in Suid-Afrika is en wat nie kan terugkeer na hulle lande en hulle families nie.
Mag hulle veilig en welkom voel hier in Suid-Afrika.
As goeie bedienaars van die veelvoudige genade van God moet elkeen, namate hy 'n genadegawe ontvang het, die ander dien – 1 Petrus 4:10.
Een van die kenmerke van die vroeë kerk was dat hulle as 'n geloofsfamilie prakties vir mekaar gesorg het. Hulle het nie net in mekaar belanggestel nie, maar daadwerklik mekaar se laste gedra. Ons lees in Handelinge 4:32-35 dat die eerste gemeente een was van hart en siel en dat niemand hulle goed net vir hulleself gehou nie, maar dat hulle alles met mekaar gedeel het. Die gevolg was dat nie een van hulle gebrek gely het nie, want dié wat grond of huise besit het, het dit verkoop en die verkoopprys daarvan gebring en vir die apostels gegee. Die apostels het dit dan volgens elkeen se behoefte uitgedeel. In die woorde van Petrus en Lukas het elkeen volgens die genadegawe wat hy ontvang het, ander gedien na aanleiding van hulle behoeftes. Só het nood en behoeftes en diensbaarheid bymekaargekom. Die gedagte was nie dat almal dieselfde moes hê nie, maar eerder dat niemand gebrek moes ly nie. Om vrygewig met ons talente en ons besittings te kan wees is dit belangrik dat ons dit sal herken vir wat dit is – genadegawes; dit wil sê, onverdiende geskenke van God wat ons nie net ter wille van onsself van Hom ontvang het nie, maar juis ter wille ander.
Vader, help my om nie deur my besittings besit te word nie. Dankie vir elke geleentheid wat U aan my gee om ander te dien met die genadegawes wat ek van U ontvang het. Amen.
Wat van 'n koppie KwaranTee?
Baie mense het al gesê die mens is eintlik 'n tropdier. Ons het mekaar nodig. Ons het in hierdie aftelkalender al 'n paar voorstelle gemaak van hoe ons mekaar in hierdie vreemde tyd in ons huise kan ondersteun en kan help. Maar hoe kan ons ook ander mense wat in hulle huise sit, ondersteun?
Ons wil voorstel dat julle op 'n kreatiewe digitale manier by ander mense gaan kuier. Nooi iemand vir 'n koppie KwaranTee! Wat is KwaranTee? Dit is tee wat jy drink saam met ander mense wat ook in kwarantyn is (in hierdie grendel- of inperkingstyd), mense by wie jy nie op die oomblik by kan uitkom nie. Ons verhoudings help om aan ons lewe waarde te gee en ongelukkig kan baie verhoudings in hierdie vreemde tyd met beperkte kontak seerkry. Om vir ander mense SMS'e te stuur of deur WhatsApp en e-pos te kommunikeer het beslis waarde, maar dit is belangrik dat ons ander mense in die oë kan kyk.
Daar is drie voorstelle wat ons wil maak wanneer julle saam met iemand KwaranTee drink. Die eerste is om 'n afspraak te maak. Dit is so maklik vir ons om te sê ons sal of ons moet by mekaar uitkom of ons sal kontak maak. Wanneer ons 'n afspraak met iemand maak, verwag die ander persoon ons en dit help ons om te hou by die tyd wat afgespreek is. Tweedens kan jy 'n bietjie moeite doen vir jou afspraak. Haal jou mooi breekware uit en jy kan selfs iets bak of 'n lekkerny uit die kas gaan haal. Die idee is om die ander mense spesiaal te laat voel, om te wys dat hulle vir jou belangrik is. Dan, laastens, moet julle nie net oor koeitjie en kalfies praat nie. Skep 'n ruimte waarin julle mekaar werklik kan ondersteun en mekaar se laste kan dra.
Kom ons dien mekaar ook op hierdie kreatiewe manier.
Genadegawes is 'n groot woord wat eintlik iets eenvoudigs beteken. Dit beteken dinge wat ons uit genade van God ontvang het soos ons talente en gawes, maar ook ons besittings. Hierdie genadegawes het ons nie ontvang om vir onsself te hou nie, maar om ander mense mee te dien en te help.
Watter genadegawes het jy alles ontvang?
Wat moet ons doen met ons genadegawes?
Sorteer al jou speelgoed uit. Besluit wat jy nie meer nodig het nie. Gooi die stukkende speelgoed weg en pak die bruikbare speelgoed in 'n boks om weg te gee wanneer jy weer die kans kry.
Watter talente het jy ontvang? Dalk kan jy goed teken, sing, gediggies skryf of opsê. Kies een van jou talente en berei iets voor. Jy kan 'n mooi prentjie teken of 'n liedjie oefen. Laat iemand daarvan 'n foto of video neem en stuur dit dan aan iemand wat in hierdie tyd alleen voel. Julle kan selfs vir julle predikant vra vir die telefoonnommers van 'n paar eensame mense.
Ek het gewonder hoe ek deur hierdie 21 dae gaan kom. My vriendin, Karin Beukes, vertel my toe van hierdie 21 dae werkstukkies, en stel voor ek en sy doen dit saam.
Danksy WhatsApp kan ons gedurig hieroor gesels en foto's stuur. Ons twee se eensame dae het op 'n goeie manier net beter geraak. Ek het eintlik aan die begin gedink ek sal dit doen om haar te help, maar min het ek besef dat dit eintlik ék was wat hierdie stukkies so nodig het.
In die besige tye waarin ons leef, het ons verby sekere dinge geleef. Ons vriendskap-storie kom 'n lang pad. Deur tye toe ons nie geweet het hoe ons vorentoe sou gaan nie, maar met die Here in ons lewe en ons sterk vriendskapsband is ons steeds goeie vriendinne, soos susters.
Daarom wil ek vandag vir dié sê wat hierdie werkstukkies aanmekaargesit het, baie dankie vir julle! Die liefde vir God en die verspreiding van sy Woord is onbeskryflik!
– Elmarie Ferreira
Ek dank die Here vir hierdie kalender. Dit dra my elke dag deur hierdie moeilike tyd as moeder en grootmoeder van 'n familie. Ek deel dit met hulle en bid dat die Here hulle sal behoed en bewaar.
Dit beteken oneindig baie en ek glo dit het almal weer nader aan ons hemelse Vader gebring. Ek maak elke dag 'n tydjie hiervoor. Ek is so dankbaar ook teenoor ons gemeente en ons predikante en almal wat saam met ons bid en wat hierdie kalender vir ons moontlik gemaak het.